Har igennem 2014 kæmpet med cirkus Yousee uden at få en tilfredstillende løsning. Mit eneste ønske er at få samlet mit tv og bredbånds abonnement på en regning.
Det startede i foråret 2014, da jeg modtog utallige breve om indførelse af gebyrer på at få sendt post pr. brev og gebyr for betaling via betalinsservice.
Ved telefonisk henvendelse (urimelig lang ventetid) fik jeg oplyst, at jeg havde 4 forskellige kontonumre, men at de sagtens kunne samles til 1.
Mindre end en uge gik der, før jeg modtog brev pr. post om, at mit tv abonnement var opsagt. Så ny telefonisk henvendelse (urimelig lang ventetid), hvor jeg fik at vide, at det var en fejl og jeg kunne se bort fra brevet. Yousee medarbejderen undrede sig samtidig over mine mange kontonumre, og forklarede, at det den foregående medarbejder havde udført var forkert, så det ville nu blive rettet til.
I den periode undrede jeg mig over at Yousee ofte stod på mit kontoudtog fra betalingsservice, og det viste sig, at ovennævnte transaktioner fra forskellige Yousee medarbejderes side havde medført dobbelt betaling for et kvartal både på tv og internet. Ny telefonisk henvendelse (urimelig lang ventetid), og nej det var for besværligt bare at sende pengene retur, så de ville blive krediteret næste regning.
Nej pengene blev aldrig krediteret, så ny telefonisk henvendelse (urimelig lang ventetid), hvor det lykkedes at få pengene udbetalt til min konto. Yousee medarbejdere nævnte i samme anledning, at mit tv abonnement var opsagt til den 1. i efterfølgende måned. Jeg forelagde endnu engang mit ønske om blot at få samlet mit tv og internet abonnement på en regning, og at jeg aldrig havde opsagt noget. Historien gentog sig medarbejderen undrede sig over den transaktion den forrige havde udført, og ville rette det til.
Efterfølgende modtog jeg stadig opkrævninger på tv og internet separat på hver sin regning ligesom jeg vedvarende modtog post pr. brev selvom jeg er tilmeldt elektronisk post.
I december på en ny separat internet regning fremgik et gebyr på 30,- kr for ændring af hastighed på mit bredbånd. Da jeg imidlertidig aldrig har bedt om at få ændret hastighed, så synes jeg det var lidt urimelig til trods for beløbets størrelse.
Så ny telefonisk henvendelse (urimelig lang ventetid) efter nogen diskussion kunne Yousee medarbejderen godt forstå min argumentation mod gebyret, så det ville blive rettet. Yousee medarbejderen nævnte derudover, at mit tv abonnement var opsagt pr 31. december. Så igen måtte jeg fremføre mit ønske om blot at få en samlet regning på mine abonnementer, og igen samme besked om, at det de foregående Yousee medarbejdere havde udført var forkert, og nu ville det blive rettet til.
Alle disse transaktioner har derudover medført, at jeg i perioder ikke har haft adgang til servicen Yousee Play, dette er blevet rettet nogen gange, men her i julen er det ikke lykkedes at få det til at virke igen trods telefonisk kontakt til Yousee. Jeg har derimod modtaget en bekræftigelse på at mit internet abonnement er opsagt.
Hvorfor er jeg stadig kunde hos Yousee, det er jeg fordi jeg føler mig stavnsbundet, da jeg er tilsluttet via et fællesantenneanlæg, som jeg for år tilbage har betalt adskillige tusinde kroner for at blive tilsluttet.